Maamme kirja: 9. Merimiehen koti-ikävä
Me riemuten aallolta pääsimme pois
 Hedelmäisen Indian rantaan.
 Ei talvea täällä, jos lunta se tois,
 Pois polttais sen aurinko altaan;
 Ja palmut ne varjoo
 Ijäisen kevään
 Ja poppelit tarjoo
 Myös nesteitään.
 Ei haluni suo
 Mua palmujen luo,
 Se mieleeni sataman kaukoa tuo.

 Mä kylläyn sen polttavaan aurinkohon,
 Saan kyllän’ sen herkkupaloissa.
 Makeempi mun huonokin leipäni on
 Lumella, isäini majoissa,
 Siell’ suksilla kiiteä
 Lysti on työ
 Ja on kesä viileä,
 Päivänä yö.
 Mä sinne halaan,
 Ilolla palaan
 Mun rakkaiden rantaini satamahan.

 Ah, jos korokoivujakaan näkisin,
 Ja rastaat visertäisit siellä,
 Ja palliksi lunta puristelisin
 Ja kuulisin kulkuset vielä!
 Niin hyvillä mielin
 Tään Indian maan
 Mä Suomeni niemiin
 Jo vaihtaisin vaan.
 Mä sinne menen,
 Ja siellä olen,
 Ja mielessä tallellan Suomen nimen.

Maamme kirja
Runot